**Pietro Apelian** (en armenio occidental: *Պետրոս Աբէլեան*; en armenio: *Պետրոս Աբելյան*), nado o 31 de xullo de 1806 en Angora e finado o 2 de setembro de 1875, foi un eclesiástico católico armenio, arcebispo de Maraş, e padre conciliar no Concilio Vaticano Primeiro.

Traxectoria
-----------

Naceu o 31 de xullo de 1806 en Angora, e en 1824 entrou no seminario patriarcal de Bsumar, onde estudou baixo a dirección do arcebispo de Cesarea, o futuro patriarca Gregorio Pedro VIII. En 1832 foi ordenado sacerdote, e entrou no Instituto do Clero Patriarcal de Bsumar, congregación relixiosa misioneira ao servizo do patriarca. Exerceu entón como confesor do seminario e secretario dos patriarcas Gregorio Pedro VI e Xacobe Pedro VII.

O 20 de maio de 1842 foi nomeado bispo de Maraş, e o 31 de xullo foi consagrado bispo por Xacobe Pedro VII. Porén, o seu cargo foi inicialmente titular, xa que permaneceu no patriarcado como vigairo xeral, até que en 1859 trasladouse á súa diocese. Levou a cabo unha intensa labor misioneira entre os armenios gregorianos, co apoio do seu instituto relixioso, o que produciu un aumento importante do número de fieis, mais tamén a inimizade dos gregorianos, que atentaron sen éxito contra a súa vida por dúas veces.

Dende un punto de vista eclesiolóxico inclinábase por tendencias máis centralistas na Igrexa católica, e non apoiou os esforzos do patriarca Gregorio Pedro VIII de afirmar a función patriarcal. Aínda que Apelian subscribiu as actas do sínodo de Bsumar, xunto a Ignace Kalibgian advertiu a Propaganda Fide sobre a obra patriarcal, que consideraba que excedía a tradición católica.

En 1867, con ocasión das festas polo décimo oitavo centenario do martirio de San Pedro e San Paulo, o papa Pío IX nomeouno asistente ao trono pontificio.

Foi padre conciliar no Concilio Vaticano Primeiro; a congregación xeral do 13 de maio de 1870 aprobou a súa petición de ausencia a perpetuidade do mesmo a partir de entón.

Finou no cargo o 2 de setembro de 1875.

Notas
-----

1. ↑  Tamén *Pierre Apelian*.
2. 1 2 3 4 5 6 7 8 9 10 11  Patelos, Constantin G. (1981). *Vatican I et les évêques uniates: une étape éclairante de la politique romaine à l'égard des orientaux, 1867-1870* (en francés). Collège Erasme. pp. 246–247.
3. ↑  Outras fontes dan datas de nacemento diferentes: en *Annuario pontificio*. 1869. p. 181. Pietro Apelian, n. in Ancira nel 1808 ; en *Annuario pontificio*. 1863. p. 176. Pietro Apelian, n. in Ancira nel 1807 .
4. ↑  *Annuario pontificio*. 1869. p. 181. Pietro Apelian, n. in Ancira nel 1808, consagrato 31 lug. 1842.
5. ↑  *Annuario pontificio*. 1869. p. 367.
6. ↑  *Catalogo alfabetico di tutti i padri del Concilio Io Ecumenico Vaticano*. Osservatore Romano. 1870. p. 4. **Apelian, Pietro**, Arcivescovo di Marasce (Rito Armeno).
7. ↑  *Archivumm Historiae Pontificiae* **7**. p. 486. [...] avevano esaminate le domande inoltrate dai seguenti vescovi per assentarsi perpetuamente dal Concilio e ritornare nelle proprie diocesi e che avevano trovate fondate sopra gravissimi motivi tali domande. I nomi dei vescovi petizionarii erano [...] mons. Pietro Apelian, arcivescovo armeno di Marasc [...]
8. ↑  "Dignitari defonti nell'anno 1875". *La gerarchia cattolica e la famiglia pontificia per l'anno 1876*. Roma: Monaldi. 1875. p. 410. Pietro Apelian - r. Armeno, di Marasc.

|  |  |
| --- | --- |
| Control de autoridades | 
* Wd: Q63170810
* Catholic-Hierarchy: apel

 |